SA Express gelikwideer(Argieffoto: Facebook) Die Gautengse hooggeregshof het Woensdag beslis dat die staatsbeheerde lugdiens SA Express finaal gelikwideer word. Die bevel kom nadat likwidateurs nie ŉ geskikte koper vir die lugredery kon kry nie. Die departement van openbare ondernemings het in ŉ verklaring gesê dat die likwidasie die resultaat van verskeie faktore oor die jare heen is, waar onder slegte bestuur, staatskaping, korrupsie en die effek wat die Covid-19-pandemie op die wêreldwye lugvaartmark gehad het. “Die departement simpatiseer met die werknemers wat nie hul laaste vergoedingspakket kon kry ná jare wat hulle by die lugdiens werksaam was nie,” lui die departement se verklaring oor die aangeleentheid. SA Express is in 2020 in sakeredding geplaas in ŉ poging om die lugdiens te red, maar weens die huidige fiskale beperking was die regering nie in staat om die nodige finansiering te verskaf om ŉ suksesvolle redding te bewerkstellig nie. Daar is kort daarna aansoek gedoen om voorlopige likwidasie, wat verlede jaar toegestaan is. Daar is by drie verskillende geleenthede pogings aangewend deur voorlopige likwidateurs om geloofwaardige kopers te lok, insluitend ŉ skarefinansieringsinisiatief deur werknemers om die lugredery te koop, maar niemand het die vereiste finansiële hulpbronne gehad om die redery ná die aankoop te onderhou nie. Staatskaping meesterhand in likwidasie Volgens die departement het die likwidasie van SA Express die impak van staatskaping tot ŉ harde werklikheid gebring – veral die verwoestende gevolge wat dit op die lewensbestaan ​​van werknemers van die lugdiens het. Die eerste deel van hoofregter Raymond Zondo se verslag na die ondersoek oor staatskaping en korrupsie het presies uiteengesit hoe SA Express gebuk gegaan het onder korrupsie en bedrog. Die verslag het onder meer uitgewys dat ŉ vyfjaarkontrak onbehoorlik deur die Noordwes-provinsie aan SA Express toegeken is ten opsigte van die Mafikeng-Johannesburg- en Pilanesberg-Johannesburg- en Kaapstad-roete en dat die lugdiens vir dienste betaal het wat nooit aan hom gelewer is nie. “Die departement doen opnuut ŉ beroep op wetstoepassingsagentskappe om die ondersoek na die bewerings van korrupsie en bedrog te bespoedig sodat diegene wat verantwoordelik is vir die ondergang van die lugdiens aan die pen sal ry.”